Obdavčitev storitev izobraževanja na tečaju za računalniške sisteme

Pojasnilo DURS, št. 3840-42/2010, 22. 11. 2010

Davčni zavezanec navaja, da ima družina mikro podjetje, registrirano in s sedežem na Madžarskem. Imate tudi DDV številko, izdano na Madžarskem. Njihovo dejavnost predstavlja urjenje, izobraževanje in svetovanje. Pred kratkim so bili povabljeni k izobraževanju na tečaj za računalniške sisteme. 

Davčnega zavezanca zanima, katere postopke mora opraviti, preden prične z opravljanjem in zaračunavanjem teh storitev v Sloveniji. Zanima ga tudi, ali plača DDV v Sloveniji ali na Madžarskem, ter stopnja DDV za opravljene storitve.

V nadaljevanju pojasnjujemo:

Sedaj veljavna zakonodaja:

Kraj opravljanja storitev izobraževanja, če so opravljene osebi, ki je davčni zavezanec, ki deluje kot tak, ali osebi, ki ni davčni zavezanec, je po sedaj veljavni zakonodaji kraj, kjer so te storitve dejansko opravljene, torej v Sloveniji. Navedeno pomeni, da se morate v Sloveniji identificirati za namene DDV, lahko pa za izpolnjevanje obveznosti iz naslova DDV imenujete davčnega zastopnika. V konkretnem primeru se od teh storitev DDV obračuna po splošni stopnji 20 %.

Zakonodaja po 1. 1. 2011:

Od 1. 1. 2011 bo glede opravljanja storitev izobraževanja prejemniku, ki je davčni zavezanec in ki deluje kot tak, veljalo splošno pravilo, kar pomeni, da se vam v Sloveniji ne bo treba identificirati za namene DDV, saj bo prejemnik storitve obračunal in plačal DDV (reverse charge mechanism).

V kolikor pa bodo storitve izobraževanja opravljene osebi, ki ni davčni zavezanec, bo kraj opravljanja storitve tam, kjer se te dejavnosti dejansko izvajajo, torej v Sloveniji. To pomeni, da se boste morali identificirati za namene DDV v Sloveniji ter od storitev obračunati in plačati DDV po splošni stopnji 20 %. Lahko pa boste za izpolnjevanje obveznosti iz naslova DDV imenovali davčnega zastopnika.

Zakon o davku na dodano vrednost – ZDDV-1 (Uradni list RS, št. 10/10-UPB2 in 85/10) v 25. členu določa, da je kraj opravljanja storitev, ki jih prejme davčni zavezanec, ki deluje kot tak, kraj, kjer ima ta davčni zavezance sedež svoje dejavnosti. 

Ne glede na to splošno pravilo pa ZDDV-1 v 29. členu določa, da je kraj opravljanja storitev, vključno s pomožnimi, s področja kulture, umetnosti, športa, izobraževanja, zabavnih in podobnih prireditev, kot so sejmi in razstave, vključno s storitvami organizatorjev teh dejavnosti, kraj, kjer so te storitve dejansko opravljene. 

Osebe, ki morajo plačati DDV, določa ZDDV-1 v 76. členu. V skladu s 1. točko prvega odstavka tega člena je plačnik DDV vsak davčni zavezanec, ki opravi obdavčljivo dobavo blaga ali storitev, razen v primerih, v katerih je v skladu s tem členom DDV dolžna plačati druga oseba. Če je oseba, ki mora v skladu s prvim odstavkom tega člena plačati DDV, davčni zavezanec, ki v Sloveniji nima sedeža, lahko ne glede na določbe prvega odstavka tega člena v skladu z drugim odstavkom tega člena imenuje davčnega zastopnika kot osebo, ki mora plačati DDV. Če davčni zavezanec, ki v Sloveniji nima sedeža, ne imenuje davčnega zastopnika, plača DDV prejemnik blaga oziroma storitev.

Pravilnik o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09 in 27/10) v drugem odstavku 3. člena določa, da davčni zavezanec, ki nima sedeža v Sloveniji, ki v skladu s predpisi ni dolžan ustanoviti podružnice, in izpolnjuje pogoje za identifikacijo za namene DDV, lahko imenuje davčnega zastopnika, ki v njegovem imenu izpolnjuje obveznosti iz naslova DDV.

Iz vseh navedenih zakonskih določb izhaja, da bi se morali v primeru opravljanja storitev izobraževanja v Sloveniji v letu 2010 identificirati za namene DDV v Sloveniji ter od opravljene storitve obračunati in plačati DDV po splošni stopnji 20 %, saj navedena storitev ne izpolnjuje pogojev za oprostitev plačila DDV, niti za plačilo po nižji stopnji 8,5 %. 

Obveščamo pa vas, da bo s 1. 1. 2011 v veljavi nov način določanja kraja opravljanja storitev s področja kulture, umetnosti, športa, izobraževanja, zabavnih in podobnih prireditev, po katerem se bo kraj opravljanja teh storitev določal po splošnem pravilu, če bo prejemnik teh storitev davčni zavezanec, ki deluje kot tak. To pomeni, da bo kraj opravljanja teh storitev v Sloveniji, prejemniki teh storitev (davčni zavezanci) pa bodo od prejetih storitev obračunali in plačali DDV (tako imenovani reverse charge mechanism). V tem primeru se vam na ozemlju Slovenije ne bo treba identificirati za namene DDV, niti imenovati davčnega zastopnika, ki v vašem imenu izpolnjuje obveznosti iz naslova DDV.

Od 1. 1. 2011 pa bo glede opravljanja storitev izobraževanja prejemniku, ki ni davčni zavezanec, veljalo pravilo, da je kraj opravljanja teh storitev kraj, kjer se te dejavnosti dejansko izvajajo, kar pomeni, da se boste morali identificirati za namene DDV v Sloveniji ter od storitev obračunati in plačati DDV po splošni stopnji 20 %. Lahko pa boste za izpolnjevanje obveznosti iz naslova DDV imenovali davčnega zastopnika.

Več v zvezi z identifikacijo za namene DDV je v angleškem jeziku dostopno na spletni strani DURS.